Ego Petrus, regis frater et Curtiniacensis dominus, omnibus notum esse volo quod, præ cæteris locis religiosis qui in terra mea sunt, monasterium Fontis-Johannis ad Dei servitium augere et amplificare proposui. Unde, præter beneficia quæ eidem loco jam contuli, in præsentia nominatim, ad Dei honorem et meam meorumque salutem, etiam in manu domini Gelduini, abbatis, fratribus illius loci dono, in eleemosinam absolutam ab omni exactione in perpetuum, totum clausum vineæ quod ipsi fecerunt et in fosseio cinxerunt in planchetio meo, quod quondam fuit firmitas castelli Montisargi, antequam muro clauderetur. Concedo eis etiam, eadem libertate, terram in qua cellarium construxerunt, scilicet sedem ipsius cellarii, cum tota oschia illa quam Ramigrandus ante eos tenuerat. Constituo etiam ut quemcumque in suo cellario hospitem, vel hospitatorem posuerint, nemo ex meis super eum potestatem habeat, nisi per abbatem, nec in aliquo ei violentiam faciat, quando per monachos se ad justitiam verterit. Similiter volo ut qui per eos in eo cellario vinum vendiderit, nec a præposito, nec ab alio serviente meo arguatur contra voluntatem vel utilitatem suam; vel ipsum vinum credere, vel bladum accipere, vel acceptum invito reddere cogatur; sed liberum eis sit hoc donum meum, ut dictum est, ab omni injuria. Laudavit hoc et concessit uxor mea Isabel et primogenitus meus Petrus, etc. Actum est publice, in aula mea ad Monteargis, anno ab Incarnatione Domini Mº Cº LXº Xº.